# ***Jelentés a könyvtárak helyzetéről és tevékenységéről:***

# ***A könyvtári statisztika idősoros adatbázisának leírása***

A *„Jelentés a könyvtárak helyzetéről és tevékenységéről”* – továbbiakban OSAP 1442 – évenkénti statisztikai adatgyűjtés az Országos Statisztikai Adatfelvételi Program részeként, a hivatalos statisztikáról szóló 2016. évi CLV. törvény 26. §. (1), és 29. §. (1) bekezdésen alapuló kötelező adatgyűjtés. E kormányrendelet értelmében az országos könyvtárstatisztikai adatgyűjtésben való részvétel jelenleg minden könyvtár, könyvtári tevékenységet (is) végző intézmény, szervezet számára kötelező. Ennek értelmében az adatszolgáltatók körét a nemzeti könyvtár, a települési könyvtárak, valamint a szakkönyvtárak jelentik.[[1]](#footnote-1) Az országos könyvtárstatisztika adatszolgáltatói tehát a megnevezett könyvtári típusba tartozó intézmények és szervezetek, megfigyelési egysége pedig a telephelyek, illetve szolgáltatási pontok. Az adatgyűjtés kötelező adatkörei a következő témakörökre terjednek ki:

1. A könyvtári szolgáltatási pontok adatai
2. A könyvtári szolgáltatási pontok által nyújtott szolgáltatások
3. Könyvtári programok és képzések
4. Informatikai ellátottság és szolgáltatások
5. Állományadatok és kurrens folyóiratok
6. Digitalizált dokumentumok, repozitoriumok és elektronikus dokumentumszolgáltatások
7. Feldolgozási tevékenységek
8. Állományvédelem
9. Könyvtárhasználat és könyvtárközi kölcsönzés
10. Kutatástámogatás és kutatási tevékenység
11. Munkaügyi létszámadatok
12. Pénzügyi adatok
13. A könyvtári szolgáltatási pontok akadálymentessége

A nyers adatok begyűjtése elektronikusan, a Kulturális Statisztikai Rendszerben valósul meg, a tárgyévet követő március 15-ig. A nyers adatokból az Országos Széchényi Könyvtár keretei között működő Könyvtári Intézet, Kutatási és Elemző Osztálya állítja elő a hivatalos közlés alapjául szolgáló végleges, de nem javított statisztikai adatsort. Jelen retrospektív adatbázist, eme keresztmetszeti adatsorok, Kulturális Statisztikai Rendszerből exportált adattábláinak összekapcsolása révén hoztuk létre.[[2]](#footnote-2)

Eme folyamat azonban nem volt akadálymentes. A korábbi években a Kulturális Statisztikai Rendszerből exportált, majd a Könyvtári Intézet honlapján publikált keresztmetszeti adattáblákban szereplő változók nevei arra utaltak, hogy egy bizonyos témakörre vonatkozó kérdés az adatlap hányadik táblázatából, sorából és oszlopából származik. Az adatlap tartalmilag és struktúráját tekintve azonban némileg minden évben módosult, ily módon megváltoztatva a keresztmetszeti adatbázisban szereplő változók sorrendjét és nevét is. A változóharmonizálás fő célja ebből következően az volt, hogy a változónevek standardizálása révén felszámoljuk az adatlap folyamatos változtatásaiból fakadó zavaros állapotokat, és stabil alapot biztosítsunk az ezekre épülő további feldolgozási, elemzési és publikálási folyamatoknak.

Az alábbi táblázatban a létrehozott idősoros adatbázisban szereplő változók szerepelnek, tematika szerint csoportosítva.

**Az adattáblákban szereplő változónevek fő és alcsoportjainak felépítése**

|  |  |
| --- | --- |
| **Azonosítok** | ID – *Azonosítási adatok*  YR – *Adatfelvétel referenciaéve* |
| **Alapadatok – A** | AA – *Alapadatok*  AE – *Ellátókönyvtár adatai*  AI – *Funkcionális, működési információk*  AO – *Szervezeti adatok* |
| **Épület – B** | BA – *Épület adatai*  BE – *Épület megközelítése* |
| **Informatikai eszközök – C** | CA – *IT infrastruktúra* |
| **Szolgáltatások áttekintése – D** | DA – *Nyitvatartási adatok*  DE – *Szolgáltatási díjakra vonatkozó adatok*  DI – *Szolgáltatások áttekintése*  DO – *Akadálymentes szolgáltatások* |
| **Kommunikáció és közösségi média – E** | EA – *Informatikai szolgáltatások*  EE – *Weblap*  EI – *Kommunikáció* |
| **Digitalizálás és elektronikus dokumentumszolgáltatás – F** | FA – *Feldolgozás*  FE – *Digitalizálás, digitális tartalom*  FI – *Adatbázisok*  FO – *Repozitórium*  FU – *Tartalomértékesítés* |
| **Kutatás, kutatástámogatás – G** | GA – *Kutatástámogatás*  GE – *Kutatás*  GI – *Kiadói tevékenység* |
| **Könyvtári rendezvények – H** | HA – *Rendezvények*  HE – *Képzések, távoktatás* |
| **Állományvédelem – J** | JA – *Állományvédelem* |
| **Állományadatok – K** | KA – *Állományadatok (nyomtatott)*  KE – *Állományadatok (digitális)*  KI – *Kurrens folyóiratok (nyomtatott)*  KO – *Kurrens folyóiratok (digitális)*  KQ – *Dokumentumellátás a KSZR-ben* |
| **Használati adatok – L** | LU – *Olvasók*  LE – *Kölcsönzés (nyomtatott)*  LI – *Kölcsönzés (digitális)*  LO – *Helyben használat, információ (referensz) szolgáltatás*  LU – *Távoli használat, információ (referensz)* *szolgáltatás* |
| **Könyvtárközi kölcsönzés – M** | MA – *Könyvtárközi kölcsönzés (hazai)* |
| **Létszám, munkaügy – N** | NA – *Létszám, munkaügy* |
| **Térítéses szolgáltatások – O** | OA – *Reprográfiai szolgáltatások* |
| **Pénzügyi adatok – P** | PA – *Bevételek*  PE – *Kiadások* |
| **Kapcsolt területi adatok – T** | TA – *Település-statisztikai adatok* |

A változónevek standardizálásának első feltétele az volt, hogy az azonos tartalmú változók elnevezései nem változhatnak. Ezt úgy kívántuk elérni, hogy egy betűkóddal „köbe véstük” minden egyes változó megnevezését. A változók betűkódjait három karakterben maximalizáltuk, a változatok megkülönböztetésére pedig ehhez két karakter hosszúságú számértéket rendeltünk. A számérték első karaktere a „változat” tartalmi módosításait vagy változatait tükrözi, a második számjegy pedig az értékkészlet változásait. E konstrukció előnye abban rejlik, ha bármilyen részleges módosítás történik akár a változó tartalmában, akár a változó értékkészletében a jövőbeni adatfelvételek során, akkor egy járulékos számkóddal új változót hozhatunk létre a változatok megkülönböztetésére.

A Kulturális Statisztikai Rendszerből exportált, majd a Könyvtári Intézet honlapján publikált keresztmetszeti adattáblákból származó korábbi „változónevek” valamint a létrehozott retrospektív adatstruktúra közötti megfeleltetéseket az alábbi dokumentumban rendszereztük:

<https://ki.oszk.hu/sites/default/files/dokumentumtar/osap1442-konyvtari-statisztika-valtozomegfeleltetes_2015_2023.xlsx>

1. Az OSAP 1442 adatgyűjtés keretében az iskolai könyvtárak nem adatszolgáltatók. [↑](#footnote-ref-1)
2. Az egyes évekhez tartozó adattáblák, a Könyvtári Intézet honlapjáról, az alábbi linkre kattintva szabadon elérhetők: <https://ki.oszk.hu/dokumentumtar/konyvtari-statisztika-harmonizalt-idosoros-adatbazisa> [↑](#footnote-ref-2)